text: Hans første dag som ambulance-direktør
  28 juli 2016 kl. 17.05
  Mads Haugaard havde sin første arbejdsdag som ambulancedirektør i dag. Den blev brugt til at holde møder med de ansatte.
  -  Min opgave bliver i første omgang at skabe ro og stabilitet for de medarbejdere, der hidtil har arbejdet med at gøre Bios operationelle, siger han til TV SYD, som mødte ham til orienteringsmøde i Esbjerg.  Vi skal i handling vise, at vi mener det, vi siger, når vi vil hjemtage ambulancedriften i de tre delområder, hvor Bios har kørt ambulancerne. Og vi vil sikre stabilitet og tryghed og løn og ansættelsesvilkår så hurtigt, vi kan komme af sted med det. 
  Reddere har kaldt Bios en rodebutik. Og det bekræfter Mads Haugaard. Men nu skal der styr på det.
  Regionsrådet formand, Stephanie Lose (V), er med rundt på møderne.
  - Jeg synes, mødet gik rigtigt godt, siger hun om dagens møde i Esbjerg. Det var godt at få hilst på folkene og få snakket med dem om de mange praktiske ting. Og om fremtidsplanerne.
  Hun fik klapsalver.
  - Det virker som om folkene er klar til at give det en skalle derude.
  
  